Ego Hugo dux Burgundie notum facio universis presentibus et futuris quod elemosinam illam quam Petrus Falconarius, dilectus serviens et fidelis meus, et Maria uxor ejus fecerunt et concesserunt ecclesie sancti Nazarii Eduensis, videlicet de quadraginta solidis annuatim percipiendis in fructibus et proventibus molendini et stanni de la Porcherece, pro anniversario eorum singulis annis in eadem ecclesia faciendo, laudo et in perpetuum concedo dicte ecclesie, precipiens et concedens quod quicumque dictum molendinum cum stanno possiderit, de dictis quadraginta solidis infra mensem Marcium jamdicte ecclesie satisfaciat annuatim. Quod ut ratum et firmum permaneat in futurum, ne predicta ecclesia super dicta elemosina infestetur, presentes litteras sigillo meo firmatas eidem ecclesie contuli et concessi. Datum anno Domini Mº CCº tricesimo secundo.